**PRÍLOHA č. 9 SÚŤAŽNÝCH PODKLADOV – ODÔVODNENIE NEROZDELENIA PREDMETU ZÁKAZKY**

**Odôvodnenie nerozdelenia predmetu zákazky**

podľa § 28 ods. 2 zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len „**ZVO**“)

**Identifikácia verejného obstarávateľa:**

Názov: **Ministerstvo dopravy Slovenskej republiky**

Sídlo: Námestie slobody č. 6, 810 05 Bratislava

IČO: 30 416 094

Názov zákazky: **„Komplexné poskytovanie poradenských služieb súvisiacich s prípravou a realizáciou PPP projektov pre dopravnú infraštruktúru“**

Vyhlásená: zverejnením Oznámenia o vyhlásení verejného obstarávania dňa DD.07.2025 v Úradnom vestníku EÚ č. OJ S XXX/2025 pod číslom XXXXXX (ďalej len „Oznámenie“)

**Predmet Zákazky**

Predmetom zákazky je komplexné poskytovanie poradenských služieb súvisiacich s prípravou a realizáciou PPP projektov pre dopravnú infraštruktúru (ďalej len ,,**predmet zákazky**“).

**Odôvodnenie**

Verejný obstarávateľ sa pred samotným vyhlásením verejnej súťaže zaoberal aj spôsobom obstarania z pohľadu zákonnej možnosti, nie povinnosti, podľa § 28 ods. 1 ZVO delenia predmetu zákazky na časti, resp. viaceré verejné obstarávania.

Verejný obstarávateľ sa zaoberal ne/možnosťou rozdelenia predmetu zákazky na časti. Podľa preambuly smernice Európskeho parlamentu a Rady 2014/24/EÚ z 26. februára 2014 o verejnom obstarávaní a o zrušení smernice 2004/18/ES (Ú. v. EÚ L 94, 28.3.2014) cit.: *„Verejný obstarávateľ by mal byť povinný zvážiť vhodnosť rozdelenia zákaziek na časti, pričom naďalej by mal mať možnosť samostatne rozhodovať na základe akéhokoľvek dôvodu, ktorý považuje za relevantný, a to bez toho, aby podliehal administratívnemu alebo justičnému dohľadu“*.

V zmysle Metodického dokumentu Ministerstva financií Slovenskej republiky (ďalej len „**MF SR**“) „Kódex riadenia prípravy a realizácie PPP projektu“ sú poradcovia (právni, finanční a technickí) esenciálnou súčasťou projektového tímu zadávateľa koncesie (zadávateľ je povinný ho vytvoriť), ktorého cieľom je v prvej fáze zabezpečiť vypracovanie štúdie uskutočniteľnosti a s tým súvisiace poradenské služby a následne pripraviť dokumentáciu pre verejné obstarávanie koncesionára.

Vo všeobecnosti je teda možné identifikovať dve fázy poskytovania poradenských služieb definovaných v predmete zákazky:

1. Poskytovanie poradenských služieb pri vypracovaní a samotné vypracovanie projektového zámeru pre Objednávateľom určené PPP projekty v súlade s metodickými dokumentmi MF SR (1. etapa),
2. Poskytovanie poradenských služieb pri príprave PPP projektu, ktorý sa má obstarávať, v procese obstarávania súkromného partnera a pri uzatváraní samotnej koncesnej zmluvy PPP projektu (2. etapa).

**1. a 2. etapa sú v procese prípravy PPP projektu verejným obstarávateľom vo veľmi úzkej interoperabilite a sú navzájom prepojené vo všetkých relevantných aspektoch, pričom ich vzájomná previazanosť je v rovine právnej, finančnej aj technickej.**

Obstarávanie oboch etáp v rámci jedného postupu verejného obstarávania **je odporúčané** priamo v Metodických dokumentoch MF SR, a to konkrétne v dokumente *„Príručka pre výber poradcu pre prípravu a realizáciu PPP projektu“*. V metodickom dokumente *„Postup pri príprave a realizácii PPP projektu a kontrolný proces“* je stanovené, že optimálny postup obstarania predmetných služieb si zvolí zadávateľ.

Postup obstarania oboch etáp v jednom verejnom obstarávaní evidujeme aj v rámci pravidiel Svetovej banky a Európskej banky pre obnovu a rozvoj, ktoré neoddeľujú obstarávanie poradcov na dve samostatné etapy. Postup spojenia oboch etáp poradenstva vo fáze prípravy (po obstaranie koncesionára) je vysoko efektívny, a to najmä s ohľadom na to, že v rámci vypracovania štúdie uskutočniteľnosti poradca analyzuje enormné množstvo dokumentov, ktoré mu umožňujú projekt spoznať zo všetkých uhlov a identifikovať tie najdôležitejšie riziká, pričom pri vyhodnocovaní jednotlivých posudzovaných variantov spozná široké portfólio vzťahov, či už finančných, technických alebo právnych, ktoré sú pre verejného obstarávateľa z pohľadu poskytovania poradenských služieb od poradcu neoceniteľné v rámci prípravy podkladov pre verejné obstarávanie a výber súkromného partnera. Tieto poznatky následne poradca využíva v ďalších fázach projektu, ak štúdiu schváli vláda SR.

Predmetný postup je žiaduci najmä z pohľadu hospodárnosti a efektívnosti vynakladania finančných prostriedkov zo štátneho rozpočtu. V prípade, ak by po vypracovaní štúdie uskutočniteľnosti bolo potrebné zabezpečiť nové verejné obstarávanie na nového poradcu, takýto postup by bol vysoko neefektívny z pohľadu časových strát, ktoré vzniknú v rámci verejného obstarávania a s tým súvisiacich procesov, vrátane revíznych postupov a súčasne by verejný obstarávateľ vynakladal finančné prostriedky nehospodárne, a to v kontexte nevyhnutnosti naštudovania problematiky pripravovaného PPP projektu od počiatku novým poradcom, vrátane naštudovania všetkých podkladov, s ktorými pracoval predchádzajúci poradca pri vypracovávaní štúdie uskutočniteľnosti a samotnej materiálnej stránky štúdie.

Rovnaký postup bol úspešne aplikovaný aj v rámci PPP projektu D4R7 a na základe empirických skúseností z tohto projektu vie verejný obstarávateľ s určitosťou potvrdiť, že predmetné bolo vo fáze úspešnej prípravy PPP projektu vysoko efektívne.

Predmetná problematika bola predmetom prerokovania aj na stretnutí s Najvyšším kontrolným úradom (NKÚ) dňa 17.05.2022, na ktorom verejný obstarávateľ uviedol aj vyššie spomenuté argumenty. Záverom stretnutia bolo, že pokiaľ to Metodické dokumenty MF SR odporúčajú a verejný obstarávateľ predmetné riadne odôvodni, nemá NKÚ k takému postupu námietky.